作者:姚燧
標題:越調・憑闌人
內容:博帶峨冠年少郎，高髻雲鬟窈窕娘。我文章你豔妝，你一斤咱十六兩。馬上牆頭瞥見他，眼角眉尖拖逗咱。論文章他愛咱，睹妖嬈咱愛他。織就回文停玉梭，獨守銀燈思念他。夢兒裡休呵，覺來時愁越多。宮髻高盤鋪綠雲，仙袂輕飄蘭麝薰。粉香羅帕新，未曾淹淚痕。羞對鸞臺梳綠雲，兩葉春山眉黛顰。強將脂粉勻，幾回填淚痕。寄與多情王子高，今夜佳期休誤了。等夫人熟睡著，悄聲兒窗外敲。兩處相思無計留，君上孤舟妾倚樓。這些蘭葉舟，怎裝如許愁。寄征衣欲寄君衣君不還，不寄君衣君又寒。寄與不寄間，妾身千萬難！。